REGOLAMENT TAL-KUMMISSJONI (KE) Nru 779/2006
ta’ l-24 ta’ Mejju 2006
li jemenda r-Regolament (KE) Nru 488/2005 tal-21 ta’ Marzu 2005 dwar miżati u ħlasijiet imposti mill-Aġenzija Ewropea għas-Sikurezza fl-Avjazzjoni
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru.1592/2002 tal-Parlament Ewropew u tal-Kunsill tal-15 ta' Lulju 2002 dwar regoli komuni fil-kamp ta' l-avjazzjoni ċivili u li jistabbilixxi Aġenzija Ewropea tas-Sigurtà ta' l-Avjazzjoni Ewropea (1), u b'mod partikolari l-Artikolu 53(1) tiegħu,
Wara li kkunsidrat ir-Regolament tal-Kunsill (KE) Nru. 488/2005 tal-21 ta' Marzu dwar miżati u ħlasijiet imposti mill-Aġenzija Ewropea għas-Sikurezza fl-Avjazzjoni (2), u b'mod partikolari l-Artikolu 6(5) tiegħu,
Wara li kkonsultat mal-Bord ta' Ġestjoni ta' l-Aġenzija Ewropea għas-Sikurezza fl-Avjazzjoni,
Billi:
(1)
Il-livelli ta' dawn il-miżati għandhom ikunu riveduti fuq il-bażi tar-riżultati u l-previżjonijiet finanzjarji ta' l-Aġenzija sabiex ikun garantit bilanċ bejn l-infiq kumplessiv imġarrab mill-Aġenzija Ewropea għas-Sikurezza fl-Avjazzjoni fit-twettiq tal-kompiti ta' ċertifikazzjoni u d-dħul kumplessiv mill-miżati li timponi.
(2)
Il-proċessi amministrattivi relatati mal-pagament tal-miżati u implimentati mill-Aġenzija Ewropea għas-Sikurezza fl-Avjazzjoni u mill-applikanti m'għandhomx iġiegħlu l-proċessi taċ-ċertifikazzjoni jdumu aktar.
(3)
Huwa għalhekk meħtieġ li r-Regolament (KE) Nru. 488/2005 jiġi emendat kif xieraq.
(4)
Il-miżuri previsti f'dan ir-Regolament huma bi qbil ma' l-opinjoni tal-Kumitat imwaqqaf bl-Artikolu 54(1) tar-Regolament (KE) Nru. 1592/2002.
ADOTTAT DAN IR-REGOLAMENT:
Artikolu 1
Ir-Regolament (KE) Nru 488/2005 huwa emendat kif ġej:
(1)
Il-punt (g) ta' l-Artikolu 2, huwa modifikat kif ġej:
“(g)
‘spejjeż indiretti’ tfisser il-parti ta' l-infrastruttura ġenerali ta' l-Aġenzija, l-ispejjeż għall-organizzazzjoni u għall-ġestjoni attribwiti lit-twettiq tal-kompiti ta' ċertifikazzjoni, inkluż dawk li ġejjin mill-iżvilupp ta' parti tal-materjal regolatorju;”
(2)
L-Artikolu 12 jinbidel b'dan li ġej:
“Artikolu 12
1. Il-miżata għandha titħallas mill-applikant. Din għandha titħallas f'euro.
2. Il-ħruġ, iż-żamma jew l-emendar ta' ċertifikat jew approvazzjoni għandhom ikunu suġġetti għal pagament minn qabel ta' l-ammont totali dovut tal-miżata, sakemm ma l-Aġenzija u l-applikant ma jiftiehmux differentement. F'każ li ma jsirx il-pagament, l-Aġenzija tista' tirrevoka ċ-ċertifikat jew l-approvazzjoni relevanti wara li tkun tat twissija formali lill-applikant.
3. L-iskala tal-miżati applikata mill-Aġenzija, u t-termini ta' pagament, għandhom ikunu kkomunikati lill-applikanti meta jressqu l-applikazzjonijiet tagħhom.
4. Għall-kompiti ta' ċertifikazzjoni li jipprevedu pagament ta' parti varjabbli, l-Aġenzija tista', fuq talba, tipprovdi lill-applikant bi stima. L-istima għandha tkun emendata mill-Aġenzija jekk jidher li l-kompitu huwa iktar sempliċi jew li jista' jitwettaq aktar malajr min dak imbassar inizjalment jew, bil-kontra, jekk inhu iktar kumpless u jieħu iktar żmien biex jitwettaq minn dak li l-Aġenzija setgħet raġonevolement bassret.
5. Il-miżati għaż-żamma ta' ċertifikati u approvazzjonijiet eżistenti għandhom jitħallsu skond kalendarju deċiż mill-Aġenzija u kkomunikati lid-detenturi ta' dawn iċ-ċertifikati u approvazzjonijiet. Il-kalendarju għandu jkun ibbażat fuq l-ispezzjonijiet imwettqa mill-Aġenzija biex tivverifika jekk iċ-ċertifikati u l-approvazzjonijiet għadhomx validi.
6. Jekk, wara l-ewwel verifika, l-Aġenzija tiddeċiedi ma taċċettax l-applikazzjoni, l-miżati kollha diġà mħallsa jitroddew lura lill-applikant, bl-eċċezzjoni għall-ammont li jkopri l-ispejjeż amministrattivi tat-trattament ta' l-applikazzjoni. Dak l-ammont għandu jkun ekwivalenti għall-miżata fissa D stabbilita fl-Anness.
7. Jekk l-Aġenzija għandha tinterrompixxi kompitu ta' ċertifikazzjoni, minħabba li r-riżorsi ta' l-applikant mhumiex biżżejjed jew minħabba li dan jonqos milli jikkonforma mar-rekwiżiti applikabbli, l-bilanċ tal-miżati kollha għandu jitħallas fil-mument meta l-Aġenzija twaqqaf xogħolha.”
(3)
Il-punti (i), (ii), (v), (vi), (x), (xii) u (xiii) ta' l-Anness huma emendati skond l-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ l-għada ta' meta ssir il-pubblikazzjoni fil-Ġurnal Uffiċjali ta' l-Unjoni Ewropea.
Il-miżati annwali msemmija fit-tabella indikata fil-punt (3) u l-miżati ta' sorveljanza msemmija fit-tabelli indikati fil-punti (4), (5) u (7) ta' l-Anness għandhom japplikaw ma' l-ewwel pagamant dovut wara li jidħol fis-seħħ dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmula fi Brussell, nhar il-24 ta’ Mejju 2006.